## Agricultura publica el Pla anual zoosanitari per a 2025 de la Comunitat Valenciana

*** El pla comprén el programa sanitari mínim que ha de complir tota explotació ramadera, els programes sanitaris específics, i la forma de remissió de la informació epidemiològica i de mostres als laboratoris**

La Conselleria d’Agricultura, Ramaderia i Pesca ha publicat la resolució per la qual s’aprova el Pla anual zoosanitari per a 2025 de la Comunitat Valenciana i altres actuacions complementàries.

El pla comprén el programa sanitari mínim o comú que ha de complir tota explotació ramadera situada en l’àmbit territorial de la Comunitat Valenciana, els programes sanitaris específics per espècies, la forma de remissió de les mostres als laboratoris i la informació epidemiològica.

El programa sanitari mínim preveu plans de desparasitació, neteja, desinfecció, desinsectació i desratització de les instal·lacions, plans de l’explotació ramadera per a la retirada i l’eliminació de cadàvers, el benestar animal o la traçabilitat dels productes comercialitzats, així com la periodicitat de les visites zoosanitàries que haurà de rebre l’explotació.

S’arrepleguen també les actuacions obligatòries en el marc dels programes sanitaris específics per espècies: bovina, ovina i caprina, porcina, avícola, cunícola, apícola, aqüícola, equina, o espècies cinegètiques. Així com les malalties objecte d’actuació de cada espècie (entre d’altres, la brucel·losi bovina, la tuberculosi, la llengua blava, l’encefalopatia espongiforme bovina, la rinotraqueïtis infecciosa bovina, la malaltia hemorràgica epizoòtica o la febra Q).

A més, inclou els programes sanitaris de caràcter voluntari que la Conselleria considera de més interés per a les explotacions ramaderes, i que els titulars podran desenrotllar a través dels seus veterinaris d’explotació o de l’agrupació de defensa sanitària.

L’anàlisi de les mostres rebudes es portarà a cap en la Unitat d’Anàlisi de Sanitat Animal de la Conselleria d’Agricultura o en laboratoris autoritzats.

El compliment del Pla anual zoosanitari, que es pot consultar en el *Diari Oficial de la Generalitat Valenciana* ([DOGV](https://dogv.gva.es/va/resultat-dogv?signatura=2025/2186)), és requisit indispensable per a la percepció de qualsevol classe d’ajudes per part de les explotacions ramaderes.

Fecha: 11/02/2025